钦定古今图书集成/理学汇编/学行典/第266卷 > 赵宗万
## 钦定古今图书集成/理学汇编/学行典/第266卷 > 赵宗万

按《绍兴府志》：“赵宗万，字仲囦，山阴人。少知名。钱忠懿
入朝，欲与之俱，以亲老辞。既长，博极书传，用进士应
诏，籍于春官。宗万天资潇散，于世故澹如也。壮岁，筑
室于郡之照水坊，左瞰平湖，前挹秦望，畜一鹤，号丹
砂，引以为侣，足迹不及高门，鼓琴读书，怡然自适者
三十馀年。祥符中，诏举遗逸，郡守康戬以宗万荐，寻”
被召，乃曰：“吾老矣，不足以任事。”因献《跛鳖传》以自见，
且请自托于道家者流。朝廷不夺其志，即其家赐以
羽服。后十馀年卒。华镇言：宗万神宇清明，识度超旷，
终日凝淡若婴儿，真方外之士。然取舍去就之际，则
确乎不可夺者。善八分、草隶书，通俞、扁术，或辟谷导
气。尝为诗曰：“斗悬金印心难动，屏列春山眼暂开。”盖
其志也。